open-index/open-wikipedia-markdown huggingface dataset:
+Europa

**Più Europa** tai **+Europa** (, lyh. **+E**) on italialainen puolue, aiemmin listana nimellä *Più Europa con Emma Bonino*, joka syntyi eurooppamielisten pienpuolueiden, Radicali italiani ja Forza Europa, jäsenet tavatessa Demokraattisen puolueen johdon kanssa. Tarkoituksena oli muodostaa keskusta-vasemmistolainen vaaliliitto vuoden 2018 parlamenttivaaleihin. Vaikka Bonino ei istukaan puolueen hallituksessa, hän on edelleen keskeinen vaikuttaja puolueessa toimien sen ainoana senaattorina.

## Historia
+Europa rekisteröityi vaalilistaksi 23. marraskuussa 2017, mutta päätti lopulta lähteä parlamenttivaaleihin omana listanaan ilman vaaliliittoja.

Viralliseksi puolueeksi se kuitenkin rekisteröityi vasta vaalien jälkeen ja piti ensimmäisen puoluekokouksensa tammikuussa 2019. +Europa hyväksyttiin Euroopan liberaalidemokraattisen puolueen täysjäseneksi helmikuun alussa.

Eurovaaleissa 2019 +Europa sai 3,11 % äänistä eikä saanut meppejä läpi. Etelätirolilaisen Team Köllensperger -puolue liittoutui +Europan kanssa näissä vaaleissa. 

## Organisaatio
Puoluevaltuuskunnassa (ital. *l'Assemblea*) on 100 jäsentä, joista 90 valitaan listavaaleilla jäsenistön keskuudesta ja 10 sihteeristöstä. Sen tehtävä on mm. hyväksyä puolueen budjetti sekä valita puolueen rahastonhoitaja. Sihteeristö (ital. *il Segretario*) tekee päätöksiä puolueen poliittisista linjauksista ja toimia linkkinä paikallisjärjestöjen ja luottamustehtäviin valittujen välillä. Johtajisto (ital. *la Direzione*) päättää, sihteeristön valtuuttamana, vaaliohjelmien ja ehdokkaiden hyväksymisestä sekä hyväksyy puoluevaltuustoon menevän budjettiesityksen. Edellä mainittuihin elimiin valitaan edustajat puoluekokouksessa (ital. *il Congresso*), joka pidetään kahden vuoden välein..   

Puolueen jäsenet voivat halutessaan perustaa niin paikallisyhdistyksiä kuin jonkin tietyn poliittisen teeman ympärillä pyöriviä ryhmiä. Mikäli nämä yhdistykset toimivat Italiassa, jäseniä tarvitaan vähintään 10, muualla 5. Paikallisyhdistykset voivat toimia sekä Italiassa että ulkomailla (esim. Bryssel ja Lontoo). Temaattisia järjestöjä ovat mm. *Più Ecologia Più Sostenibilità* (ympäristöasiat) ja *4.0 - Innovazione, Formazione, Ricerca* (tutkimus ja innovaatio)..

## Näkemyksiä
Più Europa kannattaa syvempää EU-integraatiota, ja lopulta liittovaltiota, koska katsoo yhtenäisen Euroopan selviytyvän parhaiten tulevaisuuden mm. taloudellisista ja sosiaalisista haasteista.

Puolue kannattaa mm.:

* Hiilen käytöstä luopumista vuoteen 2025 mennessä sekä uusiutuvalla tuotetun sähkön osuuden kasvattamista 55 % vuoteen 2030 mennessä.
* Päästökaupan ja jakamistalouden kehittämistä. 
* Huumausaineden vapauttamista järjestäytyneen rikollisuuden vähentämisen ja yksilönvapauden nimissä. 
* Samaa sukupuolta olevien parien avioliiton tunnustaminen.
* Italian BKT:sta 3 %:n ohjaamista tutkimuksen ja tieteen rahoittamiseen.
* Tuloverotuksen yksinkertaistamista, ja veroasteen porrastamista kolmeen portaaseen (nykyisen viiden sijaan). 
* "Erityisten talousalueiden" perustamista Etelä-Italiaan talouskasvun luomiseksi.  

## Lähteet

## Aiheesta muualla
* +Europa
Istrian demokraattinen kokous

**Istrian demokraattinen kokous** (, , lyh. **IDS-DDI**) on kroatialainen puolue, joka vaikuttaa lähinnä Istrian piirikunnassa. Puolue on ALDE:n ja Liberal Internationalin jäsen.

Puolue kuuluu Amsterdamin koalitioon, joka on liberaali keskusta-vasemmistolainen kroatialainen blokki.  

## Lähteet
Bharat Petroleum

**Bharat Petroleum Corporation Limited** (BPCL) on suuri intialainen energia-alan pörssiyritys, jonka osake-enemmistö on Intian valtion hallinnassa. Yhtiö etsii ja tuottaa hiilivetyjä kuten maaöljyä ja -kaasua, jalostaa niitä ja markkinoi polttoaineita kuten polttoöljyä, dieseliä ja nestekaasua sekä muita öljyn- ja kaasunjalostustuotteita. Yhtiön kotipaikka on Mumbai.

Yhtiön osake noteerataan sekä Bombayn (BSE) että Intian kansallisessa pörssissä (NSE). Yhdysvaltalainen talousjulkkaisu Forbes luokitteli BPCL:n vuonna 2019 Intian 14. ja maailman 628. suurimmaksi julkiseksi osakeyhtiöksi. Teollisuuskonsernin liikevaihto oli 36,5 miljardia dollaria ja liikevoitto 1,4 miljardia dollaria (2019). 

Joulukuussa 2019 uutisoitiin Intian hallituksen pyrkimyksistä luopua koko 53,29 prosentin enemmistöomistuksestaan yhtiössä yksityistämällä Bharat Petroleum. 

## Lähteet

## Aiheesta muualla
SJ Gaming

**SJ Gaming** on suomalainen e-urheiluorganisaatio. Sillä on joukkueet *[[Counter-Strike: Global Offensive]]ssa* ja *[[Apex Legends]]issa*.

SJ Gaming perustettiin lokakuussa 2017 nimellä SuperJymy, kun Sotkamon Jymy teki joukkueen *[[Counter-Strike: Global Offensive]]en*. Helmikuussa 2019 organisaatio muutti nimensä muotoon SJ Gaming. Elokuussa 2019 organisaatio perusti *[[Apex Legends]]* -joukkueen. Joulukuussa 2019 SJ Gaming perusti elektronisen urheilun kehittämiseen tarkoitetun asiantuntijaryhmän, johon kuuluu joukkueen oman fysiikkavalmentajan ja urheilutoimenjohtajan lisäksi toinen fysiikkavalmentaja, istumistutkija, liikkeen laadun asiantuntija, urheilupsykologi sekä urheiluteknologian ja ohjelmistokehityksen asiantuntija.

## Joukkueet ja pelaajat
### Counter-Strike: Global Offensive
SJ Gamingin edustusjoukkueeseen liittyi 17. huhtikuuta 2018 Elias ”Jamppi” Olkkonen, jota pidettiin tulevaisuuden huippulupauksena. Hänen perustamallaan tunnuksella oli väitetysti jääty kiinni huijaamisesta hänen ollessaan 13-vuotias eikä hän siten pystyisi pelaamaan pelin arvostetuimmissa Major-turnauksissa. Tapaus nousi esiin lokakuussa 2019 ja 18. joulukuuta 2019 SJ Gaming ilmoitti penkittäneensä Olkkosen ja korvaavansa hänet Toni ”STOVVE” Liukkosella. Kesäkuussa 2020 SJ Gaming ilmoitti päättäneensä sopimuksen Liukkosen kanssa ja Mikko "xartE" Välimaan siirrosta Helsinki Reds -joukkueeseen. Samalla toivotettiin tervetulleeksi Jemi "jemi" Mäkinen ja Topi "LYNXi" Kauppi.  Tammikuussa 2021 SJ Gaming ilmoitti uudelleenbrändäyksestään SJ:ksi ja julkisti samalla uuden kokoonpanon, jossa Tony "arvid" Niemelän rinnalle uusina pelaajina tulivat Joel "jelo" Lentonen, Verneri "BONA" Junkala, Leevi "AKE" Kovalainen ja Aleksi "zks" Nissinen. 

### Apex Legends
*Lähteet: Pelaajat.com*

## Lähteet

## Aiheesta muualla
* Verkkosivut 
* SJ Gamingin Counter-Strike -joukkue Liquipediassa 
* SJ Gamingin Apex Legens -joukkue Liquipediassa
Kishori Pednekar

**Kishori Pednekar** (s. 25. kesäkuuta 1962) on intialainen poliitikko, joka on vuodesta 2019 alkaen toiminut Mumbain pormestarina. Hänen poliittinen uransa alkoi vuonna 1992, jolloin hän liittyi Shiv Senan naisjärjestöön. Hän on toiminut Mumbain kunnanvaltuustossa kolme kautta voitettuaan vaalit vuosina 2002, 2012 ja 2017. 

Hän syntyi Worlin kaupunginosassa Mumbaissa. Hänen isänsä oli kongressipuolueen uskollinen kannattaja. Nuoruudessaan hän kuuli serkuiltaan Shiv Senasta ja Bal Thackeraysta, mikä herätti hänen kiinnostuksensa. Mentyään naimisiin hän alkoi osallistumaan puoluetyöhön ja sai vuonna 1992 johdettavakseen Shiv Senan vaalityöt hänen omassa naapurustossansa. Pednekar valittiin Mumbain pormestariksi ilman vastaehdokkaita. Times of India -lehden mukaan kyseessä on mahdollisesti ensimmäinen kerta 88 vuoteen.

Koronaviruspandemian aikana Pednekar päätti tehdä vapaaehtoistyötä sairaanhoitajana. Hän on työskennellyt sairaanhoitajana ennenkin. 

## Lähteet
Vishwanath Mahadeshwar

**Vishwanath Mahadeshwar** (15. huhtikuuta 1960 – 9. toukokuuta 2023) oli intialainen poliitikko, joka toimi Mumbain pormestarina vuosina 2017–2019. Hän työskenteli rehtorina ennen poliittista uraansa. Ennen pormestariksi pääsyä hän toimi kolme kautta Mumbain kaupunginhallituksessa. Hänet valittiin ensimmäiselle kaudelleen vuonna 2002. Seuraavissa vaaleissa vuonna 2007 hän asettui ehdolle alhaiskastisille varatulta kiintiöpaikalta, joka johti oikeudenkäyntiin siitä oliko hänellä oikeutta asettua ehdolle kiintiöpaikalla. Mumbain korkein oikeus otti tapaukseen kantaa vuonna 2010 ilmoittaen, että Mahadeshwar ei ollut ilmoittamaansa kastia.

Vuoden 2017 Mumbain kunnallisvaaleissa Shiv Sena sai eniten paikkoja voittamalla 84 paikkaa 227:stä. Intian kansanpuolue jäi kaksi paikkaa jälkeen ja päätti sen vuoksi hyväksyä Shiv Senan nimittämän pormestariehdokkaan. Mediatietojen mukaan kansanpuolueen Devendra Fadnavis antoi Shiv Senan pitää Mumbain pormestarin viran itsellään, jotta Shiv Sena ei lopettaisi hänen osavaltiohallituksensa tukemista. Fadnavis kiisti väitteet. 

## Lähteet
Katolinen kirkko Bahamassa

**Katolinen kirkko [[Bahama]]ssa**  toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.

## Organisaatio ja jäsenmäärä
Katolinen kirkko Bahamassa muodostuu yhdestä hiippakunnasta, Nassaun arkkihiippakunnasta. Siihen kuului vuonna 2016 yhteensä 30 seurakuntaa. Tuolloin katolilaisia oli maassa noin 51 722, 14% väestöstä.

## Lähteet

## Aiheesta muualla
* Nassaun arkkihiippakunnan kotisivut
Modulaarinen eliö

**Modulaarinen eliö** eli *kerrannainen eliö* on eliö, jonka yksilö muotoutuu monista eri osittain itsenäisistä ja monisoluisista rakenneosista eli *moduuleista*. Modulaariset eliöt kehittyvät tsygootista yksikkömoduuliksi, joka tuottaa uusia itsensä kaltaisia moduuleita, sen sijaan että ne kehittyisivät kokonaiseksi organismiksi. Niillä on yleensä haarautuva rakenne, joka on hyvin vaihteleva mutta samalla lajilla saman kaltainen. Ne ovat kuitenkin elimellisessä yhteydessä toisiinsa.

Jotkin modulaariset eliöt muodostavat runkokuntia, joita sanotaan myös yhdyskunniksi. Tällaisia ovat esimerkiksi sienet, sienieläimet, korallit, polyyppieläimet ja sammaleläimet.

Myös puita ja pensaita voidaan pitää modulaarisina eliöinä, joiden moduuleja ovat versot ja oksat.

## Lähteet
* 

### Viitteet
Deborah Lipstadt

**Deborah Esther Lipstadt** (s. 18. maaliskuuta 1947) on yhdysvaltalainen historioitsija. Yhdysvaltain presidentti Bill Clinton nimitti hänet United States Holocaust Memorial -museon hallitukseen 1990-luvulla. Lipstadt on juutalaisuuden historian ja holokaustin tutkimuksen professori Emory Universityssä.

Vuonna 1996 David Irving haastoi Lipstadtin ja Penguin Booksin oikeuteen kunnianloukkauksesta, koska Lipstadtin kirjassa oli sanottu Irvingin lausuntoja holokaustin kiistämiseksi. Lipstatdt ja Penguin voittivat oikeudenkäynnin osoitettuaan, että Lipstadtin toteamukset pitivät paikkansa. Oikeudenkäynnin tuomiolauselmassa, jossa Irvingin tekemiä historian vääristelyjä luetellaan, on 349 sivua.

Lipstadt ei kannata holokaustin kiistämisen kriminalisointia, koska hän pitää sananvapautta tärkeämpänä.

Lipstadtin ja Irvingin oikeudenkäynnistä on tehty elokuva *[[Denial]]* (2016), jossa Lipstadtia näyttelee Rachel Weisz.

## Lähteet

## Aiheesta muualla
*
Katolinen kirkko Dominicassa

**Katolinen kirkko [[Dominica]]ssa**  toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.

## Organisaatio ja jäsenmäärä
Katolinen kirkko Dominicassa muodostuu yhdestä hiippakunnasta, Roseaun hiippakunnasta. Siihen kuului vuonna 2017 yhteensä 15 seurakuntaa. Tuolloin katolilaisia oli maassa 42 483, 61,3% väestöstä.

## Lähteet

## Aiheesta muualla
* Roseaun hiippakunnan kotisivut
Kudo

**Kudo** tai **Kudō** voi tarkoittaa seuraavia:

## Järviä
* Kudo, *Kudo-Voskresenskoje*, järvi Glubokovskajan volostissa Pihkovan alueella Venäjällä
* Kudo, *Kudo-Polehnovskoje*, järvi Zvonskalajn volostissa Pihkovan alueella Venäjällä

## Henkilöitä
* Haruka Kudō (s. 1999), japanilainen pop-laulaja
* Kōichi Kudō (1909–1971), japanilainen jalkapalloilija ja valmentaja
* Masato Kudō (1990–2022), japanilainen jalkapalloilija ja valmentaja.
Holobiontti

**Holobiontti** on useiden lajien ja yksilöiden muodostama ekosysteemi, jonka muodostavat jokin suurempi monisoluinen eliö, esimerkiksi nisäkäs, ja siinä elävät lajit yhdessä. Suuremmassa lajissa eläviä eliöitä voivat olla muun muassa bakteerit ja loiset. Termiä käytti ensimmäisenä biologi Lynn Margulis 1990-luvun alussa.

## Lähteet

## Aiheesta muualla
* 
*
Ma (joki)

**Ma** on joki Kaakkois-Aasiassa. Se kiertää 400 kilometrin matkan Vietnamin ja Laosin lävitse, ja palaa lopulta Vietnamiin, jossa se laskee mereen Tonkininlahdella ja muodostaa Ma-joen suiston, joka on kolmanneksi suurin suisto Vietnamissa.
Australianpronssikäki

**Australianpronssikäki** (*Chalcites basalis*) on käkiin kuuluva lintulaji. Lajia tavataan Australiasta ja Kaakkois-Aasiasta.

## Koko ja ulkonäkö
Australianpronssikäki voi kasvaa 17&ndash;18 cm pitkäksi. Sukupuolet muistuttavat toisiaan ulkonäöltään. Päälaeltaan ja selästään australianpronssikäki on ruskea ja selässä on suomukuviota. Silmäkulmajuova on valkoinen ja silmästä lähtee tummanruskea juova. Kurkku on valkoinen ja siinä on tummempia höyheniä. Siivet ovat väriltään vihreänkiiltoiset. Australianpronssikäen rinta ja vatsa ovat valkoiset tai kellertävät ja niissä on ruskeita poikkiraitoja, jotka katkeavat keskeltä. Pyrstön reunat ja alapuoli ovat ruosteenruskeat.

## Levinneisyys ja elinympäristö
Australianpronssikäkeä tavataan koko Australiasta. Tämän lisäksi se elää erityisesti talvisin Indonesiassa, Malesiassa ja Papua-Uusi-Guineassa ja satunnaisesti sitä tavataan Bruneista, Singaporesta ja Joulusaarelta. Linnun elinympäristöä ovat kuivat ja avoimet metsät, pensaikkomaat, rannikkojen marskimaat sekä pihat, puutarhat ja puistot. Australianpronssikäki syö hyönteisiä ja niiden toukkia ja etsii ravintonsa maasta tai puista. Laji on pesäloinen, joka munii muun muassa malurien ja tiaismalurien pesiin. Pesimäkausi on Australian pohjoisosissa lähes ympäri vuoden ja eteläosissa heinäkuulta helmikuulle.

## Lähteet
Jussi Niemelä (yritysjohtaja)

**Jussi Niemelä** (s. 1. toukokuuta 1969) on suomalainen, yritysten kasvattamiseen erikoistunut yritysjohtaja. 

Niemelä on koulutukseltaan yo-merkonomi, joka on suorittanut myös liiketoimintajohtamisen EMBA-kouluituksen. Uransa alkuaikana hän on toimi toimitusjohtajana A-Vakuutuksessa (nykyään osa OP:ta) ja Helsingin KTK:ssa sekä johtotehtävissä Machineryssa.

Pääomasijoittaja Intera Partners palkkasi Niemelän vuonna 2010 perustamansa Delete Groupin toimitusjohtajaksi. Yhtiö osti Niemelän johdolla kolmessa vuodessa yli 20 yhtiötä, ja sen liikevaihto nousi runsaaseen sataan miljoonaan euroon. Kasvu jatkui seuraavan tanskalaisen omistajan aikana. Kun Niemelä lopetti Deletessä, liikevaihto lähestyi kahtasataa miljoonaa.

Toukokuussa 2018 hän siirtyi Kotikatu Groupin (entisen KH-Kiinteistöpalveluiden) johtoon. Kiinteistönhuoltopalveluihin keskittynyt Kotikatu työllisti tuolloin noin 600 henkeä ja sen liikevaihto oli 50 miljoonaa euroa. Vuoden 2019 loppuun mennessä Kotikadun henkilöstömäärä oli noussut yrityskauppojen jälkeen  1400:een ja liikevaihto yli 100 miljoonaan euroon.

## Lähteet

## Aiheesta muualla
* Pääomasijoittajat heräsivät talkkaribisnekseen – Kotikatu-konserni on vuoden aikana haalinut jo kymmenen pientä kiinteistöhuoltoyhtiötä, ja sama tahti jatkuu Talouselämä
Jukka Ahvenjärvi -palkinto

**Jukka Ahvenjärvi -palkinto** on Suomen Jääkiekkoliiton vuosittain jakama palkinto, joka annetaan Mestiksen erotuomarien ja erotuomarivalmentajan valitsemalle fair play -valmentajalle. Palkinto on myönnetty kaudesta 2005–2006 alkaen ja ensimmäinen palkinnon saaja oli Hokin Vladimír Kolek. Keväällä 2017 palkinto nimettiin Jukka Ahvenjärven mukaan.

## Palkinnon saajat

## Lähteet
Peki'in

**Peki'in** (, ) on pääasiassa druusien ja kristittyjen arabien asuttama kylä Israelin Pohjoisella hallintoalueella. Kylällä on myös pitkä juutalainen historia, mutta heitä asui 2010-luvulla kylässä enää yksi. Peki'in asukasluku oli vuoden 2018 lopussa 5&nbsp;815.

## Maantiede

Peki'in sijaitsee Israelin Ylä-Galilean alueella.

## Historia

Nykyisen Peki'inin alueella on ollut ihmisasutusta jo pitkään. Lähellä ollutta luolaa käytettiin hautapaikkana jo myöhäisellä kalkoliittisella kaudella. 

Peki'in on mahdollisesti Josephuksen *[[Juutalaissodan historia]]ssa* mainitsema *Baca*. *Beqa* mainitaan sittemmin teoksessa *[[Pesikta de-Rav Kahana]]* ja nimi Peki'in esiintyy ensi kertaa teoksessa *[[Kohelet Rabbah]]*. Kohelet Rabbahin tarinan mukaan rabbi Simeon ben Yohai piilotteli paikallisessa luolassa toisen juutalaissodan aikana. Hänen kirjoittamansa Zohar on kabbalalaisuudessa pyhänä pidetty kirjoitus. Rooman valtakunnan kaudella kylässä asui arkeologisten löytöjen perusteella juutalaisia ja muita ryhmiä.

Kylä tunnettiin sittemmin juutalaisista asukkaistaan, jotka oman kansanperinteensä perusteella olivat alueen viimeinen juutalaisjoukko, jota ei ollut koskaan karkotettu. Paikalliset juutalaiset viljelivät maata ja silkkiä. 1500-luvulla juutalaisia perheitä oli 33–45, mutta vuonna 1820 määrä oli laskenut 20:een ja vuonna 1900 juutalaisia oli yhteensä 93. Huomattava osa heistä pakeni vuoden 1929 ja vuosien 1936–1939 levottomuuksien aikana, joiden jälkeen jäljellä oli vain yksi perhe.

Juuri ennen Israelin itsenäisyyssotaa kylässä oli yhden juutalaisen perheen lisäksi 800 druusia, 242 kristittyä ja 68 muslimia. Osa kylän arabiasukkaista pakeni sodan aikana. Sittemmin Israel on korjauttanut esimerkiksi kylän vanhan synagogan ja juutalaisia hautoja. Kylän viereen perustettiin myös Peki'in ha-Hadashah eli Uusi-Peki'in -niminen mošav.

## Väestö
Peki'inin asukasluku oli vuoden 2018 lopussa 5&nbsp;815. Vuonna 1968 kylän asukasluku oli 2&nbsp;070 ja tuolloin asukkaista noin kolme neljäsosaa oli druuseja ja neljäsosa kristittyjä. Kylän kristityt ovat pääasiassa ortodokseja. Juutalaisia oli 2010-luvulla enää yksi.

## Lähteet

## Aiheesta muualla
Hans Biéth

**Hans Biéth** on ruotsalainen karateka. Hän saavutti Kyokushinissa parhaimmillaan kevytsarjan EM-hopeaa 1982. Biéth voitti myös Britannian Openin kahdesti vuosina 1980 ja 1982. Lisäksi hän saavutti pronssia Ibutz Oyama Cupissa 1983.

Kilpauransa jälkeen Biéth on työskennellyt Ruotsin Kyokushin karateliiton puheenjohtajana.

## Lähteet
Katolinen kirkko Liechtensteinissa

**Katolinen kirkko [[Liechtenstein]]issa**  toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.

Kirkko muodostuu yhdestä hiippakunnasta, Vaduzin arkkihiippakunnasta. Siihen kuului vuonna 2017 yhteensä 10 seurakuntaa. Tuolloin katolilaisia oli maassa noin 27 450 eli 75,9 prosenttia väestöstä.

## Lähteet

## Aiheesta muualla
* Vaduzin arkkihiippakunnan kotisivut
Lasse Honkanen

**Lasse Olavi Honkanen** (s. 1948 Lammi) on suomalainen kirjailija. Nuoruutensa hän on viettänyt Etelä-Savossa Kangasniemellä ja asunut Tampereella yli 40 vuotta. Työuransa Honkanen on tehnyt pääasiallisesti AD:na mainostoimistoissa.  

Honkasen esikoisdekkarissa *Tilaisuus tekee murhaajan* (Karisto, 2021) ratkotaan museomurhaa Tampereen kesässä. Teoksessa teollisuusneuvos Voitto Vatjalainen löytyy Suuren Viikinkinäyttelyn avajaisten jälkeen kuolleena. Päähenkilö Arttu Lampare kirjoittaa Vatjalaisen muistelmia, joista yllättävät tahot tuntuvat äkkiä kiinnostuvan.  Teoksesta on myös äänikirjaversio, jonka lukee näyttelijä Jalmari Savolainen. 

Teokseen on ilmestynyt jatko-osa *Murha ei ole taidetta* (Karisto, 2023). Kyseessä on nokkela palapelidekkari, jossa uppoudutaan taidemaailman saloihin. Helsingin Marjaniemen talviuimalasta löytyy murhattu mies ja vastentahtoisen kuuluisa harrastelijaetsivä Arttu Lampare tempautuu jälleen murhamysteerin pyörteisiin. 

Honkaselta on aiemmin julkaistu kaksi lastenkirjaa (*Emppu ja Pörre Leptomanin jäljillä*, Myllylahti 2017  ja *Emppu ja Pörre Rantarosvojen jäljillä,* Myllylahti 2018 ).  

## Lähteet
Malin vallankaappaus 1991

**Malin vuoden 1991 vallankaappauksessa** Amadou Toumani Tourén johtamat sotilaat syrjäyttivät Malin presidentin Moussa Traorén ja kumosivat maan yksipuoluejärjestelmän. Maliin perustettiin sotilaiden ja siviilien siirtymähallinto, joka johdatti sen monipuoluedemokratiaan vuonna 1992.

Itä-Euroopan kommunistivallan murentuessa myös Malissa ryhdyttiin vaatimaan demokratiaa. Presidentti Moussa Traorén hallintoa vastustanut oppositio järjestäytyi kolmeksi liikkeeksi: Alliance pour la démocratie au Mali, Comité national d’initiative démocratique ja Rassemblement pour la démocratie et le progrès. Demokratiaa vaativat myös opiskelijajärjestö Association des élèves et étudiants du Mali ja ammattiliitto Union nationale des travailleurs du Mali.

Opposition järjestämät mielenosoitukset ja yleislakot alkoivat joulukuussa 1990. Mielenosoitukset muuttuivat maaliskuussa 1991 väkivaltaisiksi mellakoiksi, joissa sai surmansa ainakin 200 ihmistä. Everstiluutnantti Amadou Toumani Tourén johtamat sotilaat ottivat vallan käsiinsä maaliskuun 25. ja 26. päivän välisenä yönä. He pidättivät presidentti Traorén ja muut hallituksen johtajat, mitätöivät vuoden 1974 perustuslain ja hajottivat kansalliskokouksen sekä hallitsevan puolueen Malin kansan demokraattisen liiton.

Sotilaat muodostivat Amadou Toumani Tourén johtaman kansallisen sovinnon neuvoston. Demokratialiikkeen ja ulkomaiden painostuksesta se joutui 30. maaliskuuta luovuttamaan vallan Tourén johtamalle siirtymävaiheen komitealle, jossa enemmistön muodostivat siviilit. Huhtikuun alussa muodostettiin Soumana Sakon johtama uusi hallitus, joka koostui etupäässä virkamiehistä ja upseereista. Siirtymävaiheen komitea salli poliittisten puolueiden toiminnan ja ilmoitti yhdeksän kuukauden kuluttua järjestettävistä vaaleista. Traorén kannattajat yrittivät vapauttaa syrjäytetyn presidentin kesäkuussa ja ministeri Lamine Diabira teki epäonnistuneen vallankaappausyrityksen heinäkuussa.

Heinä-elokuussa 1991 järjestetty kansallinen konferenssi laati Malille uuden perustuslain, joka hyväksyttiin tammikuussa 1992 pidetyssä kansanäänestyksessä. Adéma-PASJ -puolue voitti suurimman osan paikoista pian sen jälkeen järjestetyissä paikallisvaaleissa. Siirtymäkautta jouduttiin jatkamaan vaalijärjestelmän keskeneräisyyden ja maan pohjoisosan tuaregikapinan takia. Helmi-maaliskuussa 1992 pidetyissä kansalliskokousvaaleissa Adéma-PASJ sai 75 kaikkiaan 116 edustajanpaikasta. CNID sai yhdeksän paikkaa ja uudelleen perustettu Sudanin liitto kahdeksan. Huhtikuussa presidentiksi valittu Adéma-PASJ:n ehdokas Alpha Oumar Konaré astui virkaan 8. kesäkuuta 1992 korvaten väliaikaisena valtionpäämiehenä toimineen Amadou Toumani Tourén. Konaré nimitti uudeksi pääministeriksi Younoussi Tourén.

Malin korkein oikeus vahvisti toukokuussa 1993 entiselle presidentti Traorélle ja hänen kolmelle apurilleen langetetut kuolemantuomiot 106 henkilön murhista maaliskuun 1991 demokratiamielenosoitusten aikana. Presidentti Konaré muutti tuomiot elinkautiseksi vankeudeksi vuonna 1997 ja ne kumottiin vuonna 2002.

## Lähteet
* 
* 

### Viitteet
Even Yehuda

**Even Yehuda** () on vuonna 1932 perustettu kaupunki Israelin Keski-Israelin hallintoalueella. Sillä on oma kunnallisneuvostonsa. Sen asukasluku oli vuoden 2018 lopussa 13&nbsp;700.

## Maantiede

Even Yehuda siajitsee Israelin keskiosassa noin seitsemän kilometrin päässä Netanyan kaupungista kaakkoon.

## Historia
Benei Binyamin-seuran jäsenet perustivat Even Yehudan vuonna 1932. Nimensä se sai Eliezer Ben-Yehudan mukaan. Paikkakunnan kasvaessa siihen liitettiin myös viereiset Be’er Gannimin ja Tel Zurin kylät, sekä nuorisokylä Hadassim. Oman kunnallisneuvostonsa se sai vuonna 1950. Paikalliset saivat elinkeinonsa lähinnä sitrushedelmien kasvatuksella. Kylän kasvu taittui 1970-luvulla, mutta jom kippur -sotaa seurasi uusi siirtolaisaalto. Nykyisin esimerkiksi paikallisten tulotaso on Israelin keskivertoa korkeampi.

## Väestö
Even Yehudan asukasluku oli vuoden 2018 lopussa 13&nbsp;700. Vuonna 2002 vastaava lukema oli 8&nbsp;480 ja vuonna 1968 4&nbsp;000.

## Lähteet

## Aiheesta muualla
Icaro Nascimento

**Icaro Paulo Conceição Nascimento** (s. 3. maaliskuuta 1999 Ituberá) on brasilialainen karateka.

## Kilpaura
Nascimento saavutti Etelä-Amerikan Openissa kolmannen sijan vuonna 2018, voitettuaan pronssiottelussa Luiggi Batanen.

Kesäkuussa 2019 hän oli mukana All American Openissa, jossa Nascimenton turnaus päättyi toisella kierroksella hävittyään Ašot Zarinjanille. Marraskuussa hän oli mukana ensimmäistä kertaa World Openissa, jossa Nascimento sijoittui 32 parhaan joukkoon. Hän kuitenkin putosi kolmipäiväisen turnauksen viimeisenä päivänä pois jatkosta hävittyään Chiharu Higuchille. Nascimento palkittiin turnauksessa myös parhaana nuorena ottelijana.

Marraskuussa 2023 Nascimento oli mukana MM-kilpailuissa, jossa hän voitti avauskierroksella Demirci Yunus Emren. Nascimenton turnaus päättyi toisella kierroksella hävittyään Ilja Poliakoville.

## Lähteet
Kadima-Zoran

**Kadima-Zoran** () on kaupunki Israelin Keski-Israelin hallintoalueella. Nykyinen paikkakunta muodostettiin vuonna 2003, jolloin liitettiin yhteen entiset Kadima ja Zoran. Kadima-Zoranin asukasluku oli vuoden 2018 lopussa 22&nbsp;490.

## Maantiede

Kadima-Zoran sijaitsee Israelin keskiosassa. Kaupungin alueeseen kuuluu myös Rehovotin maatalousturkimusinstituutin metsäntutkimusasema. 

## Historia
Kadiman mošav perustettiin vuonna 1933. Alun perin sen asukkaat keskittyivät etenkin sitrushedelmien kasvattamiseen. Sitrusten hinta romahti kuitenkin toisen maailmansodan aikana, mistä kärsi huomattavasti myös tuolloinen Kadima. Israelin itsenäisyyssodan jälkeen vuonna 1948 paikalle perustettiin väliaikainen leiri Israeliin saapuville juutalaisille siirtolaisille. Myöhemmin paikalle rakennettiin myös pysyvämpiä rakennuksia. Vuonna 2003 Kadimaan liitettiin viereinen Zoran paikkakunta, jolloin muodostui nykyinen Kadima-Zoran.

## Väestö
Kadima-Zoranin asukasluku oli vuoden 2018 lopussa 22&nbsp;490. Vuonna 2002 vastaava lukema oli 9&nbsp;130 ja vuonna 1969 3&nbsp;920.

## Lähteet
Tel Mond

**Tel Mond** () on kaupunki Israelin  Keski-Israelin hallintoalueella. Sen asukasluku oli vuoden 2018 lopussa 12&nbsp;862.

## Maantiede

Tel Mond sijaitsee Israelin keskiosassa noin 10 kilometriä Kfar Saban kaupungista pohjoiseen.

## Historia
Tel Mondin mošav perustettiin vuonna 1929 englantilaisen paroni Alfred Mondin aloitteesta. Mondin johtama Palestine Plantations Company alkoi perustaa paikalle sitruspuutarhoja ja hanketta tukivat myös muut Britannian juutalaiset. Israelin itsenäisyyssodan jälkeen vuonna 1948 alueelle tuli suuri joukko uusia siirtolaisia. Osa siirtolaisista asettui paikalle perustettuun väliaikaiseen siirtolaisleiriin, jonka paikalle rakennettiin sittemmin pysyvämpiä asumuksia. Oman kunnallisvaltuustonsa Tel Mond sai vuonna 1954.

## Väestö
Tel Mondin asukasluku oli vuoden 2018 lopussa 12&nbsp;862. Vuonna 2002 vastaava lukema oli 7&nbsp;260 ja vuonna 1970 3&nbsp;060.

## Lähteet
Suomi–Ruotsi-maaottelu 1953

**Suomi–Ruotsi-maaottelu** vuonna 1953 käytiin Tukholmassa Tukholman Olympiastadionilla 30. ja 31. heinäkuuta.

## Tulokset

## Lisätietoa:
* taulukon yksiköt: s (alle 800 m juoksut), min s (muut juoksut), cm (korkeus, seiväs, pituus), m (muut kenttälajit)
* lajeissa pisteet: 7,5,4,3,2,1; viestissä pisteet 5,2
* maksaneita katsojia oli 1. päivänä 21376 ja 2. päivänä 13526
* toisen päivän vesisade pehmensi juoksuradan siten, että kahta sisimmäistä rataa ei käytetty lainkaan loppupäivän juoksuissa
* kolmiloikassa Normanin 2. hyppy oli 14,65 m ja Lehdon 14,59 m , vastaavasti
* 10000 m:n juoksussa Suomi sai ensimmäisen kolmoisvoittonsa, edelliset Jatkosodan jälkeiset 10000 m:n selvät voitot olivat kaksoisvoitot vuosilta 1945 ja 1950.
* Ruotsin päävalmentaja Holmer arvosteli suomen Y. Puntin kuulantyönnön suoritustyyliä. Se muistutti enemmän heittoa kuin työntöä, minkä vuoksi sitä protestoitiin johtamatta kuitenkaan hylkäämiseen.

## Lähteet:
* Helsingin Sanomat 31.7. ja 1.8. v. 1953
Polkupyörän pumppu

**Polkupyörän pumppu** on erityisesti polkupyörän renkaiden ilmalla täyttämiseen kehitetty ilmapumppu.

Jos pumppu tai kompressori ilmaisee paineen, yksikkö on psi:nä tai baareina.

Jos pyörä on pitkään käyttämättä, voi tyhjentymistä ilmetä itsestäänkin, mutta jos sisäkumi on rikki, täytyy se paikata tai korvata uudella.

## Tyyppejä
*Käsipumppu
*Kompressori
*Jalkapumppu

Jalkapumppu kehitettiin alun perin autoja varten, joten siinä on vakiona Schrader venttiili. Tämä pumpputyyppi ei tuota kovin korkeaa painetta, joten ei sovi kovin hyvin polkupyörille, joissa on kapeat renkaat, mutta voi soveltua maastopyörille.

## Venttiilit
Venttiilejä on erityyppisiä: Schrader, Presta, Dunlop. Pumppua voi käyttää venttiiliadapterilla, vaikka siinä ei olisikaan alun perin sopivaa vastinetta.

## Lähteet
* https://www.k-ruoka.fi/artikkelit/koti-ja-hyva-olo/polkupyoran-kevathuolto
GAIL (India)

**GAIL (India) Limited** (GAIL) on suuri intialainen energia-alan pörssiyritys, jonka osake-enemmistö on Intian valtion hallinnassa. Erityisesti maakaasun etsinnän, porauksen, siirron, jalostuksen ja myynnin piirissä toimivan yhtiön nykynimi on lyhennys aiemmasta; yhtiö perustettiin 16. elokuuta 1984 nimellä **Gas Authority of India Ltd.** Yhtiön kotipaikka on New Delhi.

Yhtiön osake noteerataan paitsi Intian molemmissa pääpörsseissä (Bombayn (BSE) ja Intian kansallisessa pörssi (NSE)) että Lontoon pörssissä (LSE). Yhdysvaltalainen talousjulkkaisu Forbes luokitteli GAIL (India) Ltd:n vuonna 2019 Intian 28. ja maailman 1186. suurimmaksi julkiseksi osakeyhtiöksi. Kaasukonsernin liikevaihto oli 8,5 miljardia dollaria ja liikevoitto 0,744 miljardia dollaria (2019). 


Kuva:GAIL, gas authority of india Limited - panoramio.jpg|Eräs GAIL (India) Ltd:n tuotantolaitos (Ramanathapuram).
Kuva:The Union Minister for Petroleum and Natural Gas, Shri Murli Deora inspecting the pipeline laying activity of Dahej - Panvel - Dabhol pipeline of GAIL at Kankarkari near Surat, Gujarat on May 07, 2007.jpg|Intian maaöljy- ja kaasuministeri Shri Murli Deora ja muita asianosaisia GAIL (India)n rakenteilla olevan kaasunsiirtoputken äärellä Kankarkarissa lähellä Gujaratin osavaltion Suratia (7.5.2007). 


## Lähteet

## Aiheesta muualla
*Badri Chatterjee (6.11.2017) India’s carbon emission jumped 1,041% since 1971, says study   (hindustantimes.com)
*Methane to Markets (pdf, 2007): GAIL (India)n päästöjen osuus ollut huomattava
Sad Man’s Tongue

**Sad Man’s Tongue** on tanskalaisen heavy metal -yhtye Volbeatin kappale, joka julkaistiin ensimmäisenä singlenä albumilta *[[Rock the Rebel / Metal the Devil]]*. Kappaleen sävelsi yhtyeen laulaja Michael Poulsen. Kappale nauhoitettiin vuonna 2006 Tanskassa Riben kaupungissa sijaitsevassa Hansen studiossa. 

## Kappaleet
# Sad Man’s Tongue – 03:05
# Soulweeper #2 – 04:02

## Lähteet
Ganei Tikva

**Ganei Tikva** () on kaupunki Israelin Keski-Israelin hallintoalueella. Sen asukasluku oli vuoden 2018 lopussa 19&nbsp;263.

## Maantiede

Ganei Tikva sijaitsee Israelin keskiosassa Petah Tikvan kaupungin vieressä.

## Historia
Israelin juutalaistoimisto perusti alun perin Shikkun ha-Yovel -nimisen siirtokunnan Petah Tikvan kupeeseen vuonna 1949. Sen ensimmäiset asukkaat olivat juutalaisia siirtolaisia Romaniasta, Puolasta, Jemenistä ja Marokosta. Paikkakunta liitettiin vesiverkkoon vuonna 1950 ja sähköverkkoon 1952. Nykyisen nimensä ja kunnan aseman Ganei Tikva sai vuonna 1954.

## Väestö
Ganei Tikvan asukasluku oli vuoden 2018 lopussa 19&nbsp;263. Vuonna 2002 vastaava lukema oli 11&nbsp;500.

## Lähteet

## Aiheesta muualla
Emma Tillinger Koskoff

**Emma Tillinger Koskoff** (s. 1971 tai 1972) on yhdysvaltalainen elokuvatuottaja. Hänet on parhaiten tunnettu yhteistyöstään Martin Scorsesen kanssa, muun muassa elokuvissa *[[The Wolf of Wall Street]]* (2013), *[[Silence (elokuva)|Silence]]* (2016) ja *[[The Irishman]]* (2019). *The Wolf of Wall Streetistä* Koskoff oli ehdolla parhaan elokuvan Oscar-palkinnon saajaksi.

## Filmografia
### Elokuvat
* *[[The Departed]]* (2006)
* *[[Suljettu saari]]* (2010) — co-tuottaja
* *[[Hugo (elokuva)|Hugo]]* (2011) — vastaava tuottaja
* *[[The Wolf of Wall Street]]* (2013) — tuottaja
* *[[Bad Hurt]]* (2015) — tuottaja
* *[[Bleed for This]]* (2016) — tuottaja
* *[[Free Fire]]* (2016) — vastaava tuottaja
* *[[Silence (elokuva)|Silence]]* (2016) — tuottaja
* *[[A Ciambra]]* (2017) — vastaava tuottaja
* *Drôle de père* — vastaava tuottaja
* *[[The Snowman (elokuva)|The Snowman]]* (2017) — vastaava tuottaja
* *[[Tomorrow (vuoden 2018 elokuva)|Tomorrow]]* (2018) — vastaava tuottaja
* *[[The Souvenir]]* (2019) — vastaava tuottaja
* *[[Port Authority]]* (2019) — vastaava tuottaja
* *Vault* (2019) — vastaava tuottaja
* *[[Joker (vuoden 2019 elokuva)|Joker]]* (2019) — tuottaja
* *[[The Irishman]]* (2019) — tuottaja
* *[[Hiomattomat timantit]]* (2019) — vastaava tuottaja

## Aiheesta muualla
*
Vähä-Juures

**Vähä-Juures**  on Päijänteen saari Päijät-Hämeessä Sysmässä.

## Maantietoa
Saari on 1,2 kilometriä pitkä, 620 metriä leveä ja sen pinta-ala on 44 hehtaaria . Se sijaitsee Tehinselän koillisosassa Iso-Juureksen länsipuolella. Saaren muissa suunnissa se on ulapan tuulille alttiina, mutta itäpuoella sijaitseva Iso-Juures suojelee sitä siellä. Töijensalo, joka on saariryhmän suurin saari, sijaitsee sen eteläpuolella kilometrin päässä ja Iso-Juureksen erottaa noin 140–300 metriä leveä Juurestensalmi. Sen ympärillä on 13 pientä saarta, joista etelässä Reposalmen takana oleva Madesaari on suurin. Saaren lounaispuolella sijaitsevat Viinasaaret. Vähä-Juures on muodoltaan selkeä, joskin sen lounaisrannalla on kaksi lahtea ja luoteiskärki on saarimainen Kärpänniemi. Saari on melko alava, mutta sen korkeimmat paikat sijaitsevat kallioisilla luoteisosissa. Korkein kohta sijaitsee keskellä saarta, jossa mäki kohoaa 24 metrin korkeuteen Päijänteestä. Lounaisrantaan Viinasaarten suojaan on rakennettu vapaa-ajan asunto. Saarelle ei tule tietä.

## Virkistystoimintaa
Saari on veneilijöille hyvä suojasatama ja soveltuu siksi retkeilykohteeksi.

## Historiaa
Hartolan seudun taloudellisessa kartassa vuodelta 1935 on saaren nimi kirjoitettu ”Vähä Juuressaari”. Sen kaakkoisosaan on merkitty peltomaata, mutta ei maatilaa. Pellot kuuluvat ilmeisesti Iso-Juureksen (”Iso Juuressaari”) toiselle maatilalle . Vuoden 1969 peruskartassa edellä viljelty pelto on olemassa hyvin pienenä ja vuoden 1985 kartassa se on metsitetty tai metsittynyt. Saari on vielä 1993 kartassa autio.

## Huomautukset

## Lähteet
Hoshiarpur

**Hoshiarpur** on Intian Punjabin osavaltiossa sijaitseva noin 170&nbsp;000 asukkaan kaupunki, joka toimii samannimisen piirikunnan hallinnollisena keskuksena.

Vuoden 2011 väestönlaskennan mukaan Hoshiarpurin väestöstä lähes 76 prosenttia oli hindulaisia. Toinen alueen kannalta merkittävä uskonto on sikhiläisyys, jota tunnustaa noin 21&nbsp;% väestöstä. Lukutaitoisia kaupungin asukkaista oli noin 88&nbsp;%. Slummien määräksi laskettiin 8&nbsp;006 ja niissä elää joka viides kaupungin asukkaista.

## Lähteet
Ghajar

**Ghajar** (, ) on kylä Israelin miehittämien Golanin kukkuloiden alueella. Sen asukkaat ovat alaviitteja. Kylän asukasluku oli vuoden 2018 lopussa 2&nbsp;607.

## Maantiede

Ghajar sijaitsee Israelin miehittämien Golanin kukkuloiden alueella matalan mäen päällä. Kylän vieressä kohoaa Hermonvuori.

## Historia
Ghajarin kylän perustivat alueelle Pohjois-Syyriasta muuttaneet alaviitit todennäköisesti 1500-luvulla Osmanien valtakunnan hallitessa aluetta. Ghajar oli yksi kolmesta heidän kauaksi alaviittien ydinalueesta sijaitsevasta perustetusta alaviittikylästä ja sen alkuperäinen nimi oli Taranje. Nykyinen nimi Ghajar on arabiaa ja se tarkoittaa mustalaista tai kiertolaista. Uuden nimen kylä sai kurdien muuttaessa alueelle noin 300 vuotta sitten. Sittemmin kylä oli merkitty karttoihin vaihtelevasti osana Libanonia tai Syyriaa. Ennen vuotta 1967 Libanon oli kuitenkin tunnustanut kylän osana Syyriaa ja kylään oli sijoitettu myös syyrialaisia sotilaita.

Syyrian armeijan joukot vetäytyivät Ghajarista kuuden päivän sodan aikana vuonna 1967. Myös osa kylän asukkaista pakeni, mutta 385 heistä jäi asuntoihinsa. Golanin kukkulat vallanneiden israelilaisten mielestä Ghajar oli osa Libanonia, kun taas Libanon piti sitä edelleen osana Syyriaa. Kylän asukkaat joutuivat välikäteen, jossa kylää ei käytännössä hallinnut mikään valtio, mikä taas johti taloudellisiin vaikeuksiin. Lopulta muutaman viikon päästä kylän asukkaat vetosivat kylän miehityksen puolesta ja israelilaisjoukot saapuivat 10. heinäkuuta 1967. Kylästä tuli näin osa miehitettyä Golanin kukkuloiden aluetta. Israelin liittäessä alueen itseensä 1981 kylän asukkaat ottivat Israelin kansalaisuuden. Israel miehitti Etelä-Libanonin vuonna 1982 ja sen vetäytyessä alueelta vuonna 2000 kylä jakautui kahtia siten, että toinen puolisko jäi nyt Libanonin puolelle. Kylä yhdistyi jälleen toisen Libanonin sodan aikana vuonna 2006 Israelin joukkojen edetessä jälleen rajan yli.

## Väestö
Ghajarin asukasluku oli vuoden 2018 lopussa 2&nbsp;607. Asukkaiden pääosa on alaviitteja.

## Lähteet

## Aiheesta muualla
Solbergin hallitus

**Solbergin hallitus** oli Erna Solbergin johtama Norjan hallitus vuosina 2013–2021. Se oli aluksi pelkästään oikeistopuolueesta ja edistyspuolueesta koostuva vähemmistöhallitus, mutta liberaalipuolueen (2018) ja kristillisen kansanpuolueen (2019) liityttyä siihen siitä tuli hetkellisesti enemmistöhallitus, kunnes edistyspuolue erosi siitä vuonna 2020. Solbergin hallitus kärsi tappion vuoden 2021 vaaleissa ja sen seuraajaksi tuli Støren hallitus.
## Ministerit

Huomautukset: (*) Maahanmuutto- ja integraatioministeri kuului sekä oikeus- ja valmiusministeriöön että lapsi- ja perheministeriöön.

Lähde:

## Lähteet
Lamine Diabira

**Lamine Diabira** (1959 Somankidy – 20. marraskuuta 2010 Saudi-Arabia) oli malilainen sotilas, joka muistetaan heinäkuun 1991 vallankaappausyrityksestä.

Diabira valmistui ylioppilaaksi Bamakossa ja liittyi armeijaan vuonna 1972. Hän valmistui Katin sotakoulusta vuonna 1975 ja sai lisäkoulustusta Saksassa, Yhdysvalloissa ja Ranskassa. Diabira toimi tiedustelujoukkueen komentajana sekä Katin sotakoulun ja armeijan esikunnan kouluttajana. Johdettuaan esikunnan tutkimusosastoa vuosina 1986–1987 hänet nimitettiin Timbuktun alueen kuvernööriksi vuonna 1987.

Vuoden 1991 vallankaappauksen yhteydessä Diabira nimitettiin kansallisen sovinnon neuvoston jäseneksi. Diabira toimi sen jälkeen aluehallintoministerinä heinäkuun 15. päivään saakka, jolloin hänet ja seitsemän muuta upseeria pidätettiin syytettynä vallankaappausyrityksen suunnittelusta. Siviilivaltaan palaamista vastustaneen Diabiran tarkoituksena oli salamurhata hänen ystävänsä, Malin väliaikaisena valtionpäämiehenä toiminut Amadou Toumani Touré. Diabiran on myös väitetty syyllistyneen talousrikoksiin toimiessaan Timbuktun kuvernöörinä.

Diabira vapautettiin vuonna 1993. Hän palasi armeijaan esikunnan työvoimapäälliköksi. Vuonna 2007 hänet nimitettiin ulkoministeriön strategisten tutkimusten osaston johtajaksi. Diabira ja kenraali Amadou Baba Touré saivat surmansa pyhiinvaellusmatkalla Mekan ja Medinan välillä tapahtuneessa liikenneonnettomuudessa. Diabira oli kuollessaan eversti ja hänet oli tarkoitus ylentää kenraaliksi.

## Lähteet
Yksin oot sinä, ihminen

**Yksin oot sinä, ihminen** on V. A. Koskenniemen runo, joka ilmestyi alun perin runokokoelmassa *Elegioja* vuonna 1917. Se on surumielinen elegia onnen hetkellisyydestä ja yksinäisyyden tunteesta, jonka taustalla on rakkaudessa koettu pettymys. Runolla ei ole kokoelmassa erillistä otsikkoa, mutta se tunnetaan alkusanoistaan ”Yksin oot sinä, ihminen, kaiken keskellä yksin, / yksin syntynyt oot, yksin sa lähtevä oot.” Sitä on sanottu yhdeksi suomalaisen runouden tunnetuimmista ja useimmin lainatuista yksinäisyyttä käsittelevistä runoista. Varsinkin ensimmäisestä säkeestä on tullut tunnettu fraasi.

”Yksin oot sinä, ihminen” tunnettiin aikanaan varsinkin lausuntataiteilijoiden esittämänä, mutta siihen on myös laulusovituksia. Yrjö Kilpinen on säveltänyt runon sanoihin yksinlaulun *Elegia yksinäisyydelle* (op. 25) vuonna 1921. Kaj Chydenius sävelsi vuonna 1966 runon jenkaksi, jonka Kaisa Korhonen esitti reippaana tulkintana. Heidän tarkoituksenaan oli pilkata Koskenniemen vanhentuneena pidettyä ja oikeistolaista aatemaailmaa sekä runon yksilökeskeisyyttä.

## Lähteet
Arthur ja kaksi maailmaa

**Arthur ja kaksi maailmaa** on Luc Bessonin ohjaama animaatioelokuva vuodelta 2010. Elokuva on sarjansa kolmas ja viimeinen osa, ja tässä elokuvassa Arthur taistelee läpi kahden maailman kohdaten vaaroja.

## Rooleissa

## Lähteet
*
Kaijansalo (Jämsä)

**Kaijansalo**  on Päijänteen saari Keski-Suomessa Jämsässä.

## Maantietoa
Saari on 2,1 kilometriä pitkä, 650 metriä leveä ja sen pinta-ala on 83,8 hehtaaria . Se sijaitsee Saviselän ja Lehesselän välissä Saviselän länsipuolella. Sen viereisen saaren Karhusalon välissä kulkee kapea Kaijansalmi, joka on 80–450 metriä leveä. Kaijansalon lähellä sijaitsee viisi pientä saarta jotka ovat Koivusaari, Mäntysaari, Hyrkönsaari ja Marjosaari. Etelässä sijaitsevan Mustassalon välissä on yli puoli kilometriä leveä salmi Hyrkkö. Kaijansalon itärannat on alttiina Saviselän tuulille, mutta muissa suunnissa sen rannat ovat suojaisempia. Saarella on kolme mäkeä, jotka määrittelevät saaren lähes kokonaan. Niistä korkein kohoaa 49 metrin korkeuteen Päijänteestä. Saaren eteläpäässä sijaitsee pieni niemi, joka suojaa ulapan aalloilta pientä Hyrkönlahtea. Myös saaren koillisrannassa on pieni niemi Nuottakallio. Saarella ei ole kiinteää asutusta, mutta sinne on rakennettu lähes 30 vapaa-ajan asuntoa. Saaren pohjoispäässä sijaitsee kummeli.

## Historiaa
Kuhmoisten seudun taloudellisissa kartassa vuodelta 1938 näkyy Kaijansalon maatila, jolla on vain vähän peltomaata. Tilan rakennuksia on edeleen jäljellä. Vuoden 1966 peruskartassa pieniä niittyjä on neljä, mutta ne liittyvät vapaa-ajan asumiseen. Muissa peruskartoissa Nuottakallio on merkitty saareksi, mutta vuoden 1996 kartassa se on niemi. Saaren metsät on merkitty hyvin kivisiksi.

## Huomautukset

## Lähteet
Keltaevämeriahven

**Keltaevämeriahven** (*Epinephelus flavocaeruleus*) on meriahventen (Epinephelidae) heimoon kuuluva trooppisissa merivesissä elävä kalalaji.

Keltameriahven on tavallisesti 45 senttimetrin mittainen ja voi kasvaa 90 senttimetrin mittaiseksi. Suurin keltaevämeriahvenilla tavattu paino on 15 kilogrammaa.

Lajia tavataan Intian valtamerestä, missä se elää 10–150 metrin syvyisessä vedessä. Nuoremmat kalat elävät matalammissa ja aikuiset kalat syvemmissä vesissä.

Keltaevämeriahvenen ravintoa ovat kalat, taskuravut, katkaravut, langustit, kalmarit ja pienet mustekalat.  

Mikko-niminen keltaevämeriahven oli yksi Helsingin Sea Lifen tunnetuimmista asukkaista.

## Lähteet
Dante Pereira-Olson

**Dante Pereira-Olson** (s. 13. elokuuta 2008) on yhdysvaltalainen lapsinäyttelijä. Hän on näytellyt muun muassa elokuvissa *[[You Were Never Really Here]]* (2017) ja *[[Joker (vuoden 2019 elokuva)|Joker]]* (2019).

## Filmografia

## Lähteet

## Aiheesta muualla
*
Brett Cullen

**Peter Brett Cullen** (s. 26. elokuuta 1956 Houston, Texas) on yhdysvaltalainen näyttelijä.

Cullen on näytellyt muun muassa elokuvissa *[[Apollo 13 (elokuva)|Apollo 13]]* (1995), *[[Yön ritarin paluu]]* (2012) ja *[[Joker (vuoden 2019 elokuva)|Joker]]* (2019), sekä televisiosarjoissa *[[Viinitila Falcon Crest]]* (1986–1988), *[[Lost]]* (2005–2008), *[[Narcos]]* (2016–2017), *[[True Detective]]* (2019) ja *[[Blacklist (televisiosarja)|Blacklist]]* (2019).

## Aiheesta muualla
*
Izgožskoje

**Izgožskoje** tai **Izgoža** () on järvi Luoteis-Venäjällä Pihkovan alueen Opotškan piirissä.

## Maantietoa
Järvi on 2,2 kilometriä pitkä, 1,0 kilometriä leveä ja sen pinta-ala on 98 hehtaaria. Se sijaitsee 25 kilometriä Opotškan kaupungista itään päin. Järven muoto muistuttaa salamaa ja se on pitkä ja kapea. Sen keskellä on salmimainen kapeikko, joka on noin 60 metriä leveä. Kapeikon itäpuolella sijaitsee saari, joka on 150 metriä pitkä. Järven syvyys on 20 metriä, mutta sen keskisyvyys on vaatimattomasti 5 metriä. Rantojen lähiympäristö on peltomaata, joka on pusikoitunut. Järven itäpuolella sijaitsee pieni Izgožjen kylä (Изгожье), jolle järven ympärillä olevat pellot kuuluvat.

## Luontoarvoja
Izgožskojen keskiosissa on pohja mutaa ja se on rannoiltaan hiekkaa, savea, kivikkoa ja lietettä . Järvessä on runsas kalalajisto: lahna, hauki, ahven, salakka, pasuri, suutari, karppi, pasuri, suutari, toutain, made, säyne, karppi, mutakala ja rantanuoliainen. Järvessä elää myös rapu.

## Vesistösuhteita
Izgožskoje sijaitsee Kudkan valuma-alueella. Kudka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Izgožskojeen tulee metsäoja etelästä ja pitkä metsäoja idästä. Itäinen oja alkaa Bykovon järvestä ja se virtaa sitten Boldinon (), Žabinon () ja Tiškovskojen () järvien kautta Izgožskojeen. Järven laskujoki on Izgožka (), joka on 35 kilometriä pitkä ja se on Kudkan sivujoki. Järven valuma-alueen koko on lähteestä riippuen 32  tai 37 neliökilometriä .

## Huomautuksia

## Lähteet
Culex adersianus

**Culex adersianus** on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Edwards vuonna 1941. Sillä ei ole alalajeja.

## Lähteet
Culex adamesi

**Culex adamesi** on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvattiin tieteelle ensimmäisen kerran vuonna 1980. Lajia tavataan Panamassa.

## Lähteet
Käkilampi

**Käkilampi** on noin 85 aarin laajuinen metsälampi luoteisessa Espoossa. Virallisen kaupunginosajaon mukaan se sijaitsee Nuuksiossa. Nuuksion Pitkäjärvi sijaitsee Käkilammen lounaispuolella. Pohjoisessa on Ruuhijärvi, koillisessa Pikku Orajärvi ja Orajärvi sekä idässä Karjakaivo ja Urja. Suomen luontokeskus Haltia on puolestaan noin 1,3 kilometriä lounaaseen.

Käkilammen-Lakeasuon alue on osa Nuuksion kansallispuistoa. Käkilammen ympärillä on runsaasti rämettä ja jonkin verran nevalaikkuja.

Käkilampea ympäröivä maasto kohoaa paikka paikoin 100 metriä merenpinnan yläpuolelle. Vesistösuhteiltaan Käkilampi kuuluu Mankinjoen valuma-alueeseen, joka on kolmannen jakovaiheen vesistöalue Suomenlahden rannikkoalueen päävesistössä.

## Lähteet
Bakary Traoré

**Bakary Traoré** (1945 Tongué – 23. maaliskuuta 1991 Bamako) oli malilainen matemaatikko ja ministeri, josta tuli yksi vuoden 1991 vallankumouksen uhreista.

Traorén ura heijastaa Malin koulutusjärjestelmän kehitystä. Hän suoritti peruskoulun ensimmäisten oppilaiden joukossa vuonna 1963 ja valmistui yläkoulun opettajaksi Katibougoun normaalikoulusta vuonna 1965. Traoré työskenteli opettajana Blassa ja jatkoi sitten opintojaan Bamakon opettajakorkeakoulussa, josta hän valmistui keskikoulun matematiikan opettajaksi vuonna 1969. Traoré työskenteli vuoden Markalan lyseossa ja siirtyi sitten vuonna 1970 avattuun Bamakon korkeakoulukeskukseen, jonka tehtävänä oli valmistaa tohtoreita maan korkeakouluja varten. Traore puolusti matematiikan väitöskirjaansa yhtenä ensimmäisistä Malissa koulutetuista tohtoreista vuonna 1973.

Traoré työskenteli Malin kasvatustieteellisen instituutin asiantuntijana, Bamakon opettajakorkeakoulun, hallintokorkeakoulun ja Katin sotakoulun opettajana sekä keskikoulujen ja opettajakorkeakoulun matematiikan ylitarkastajana. Vuonna 1979 hänestä tuli opetusministeriön korkeakoulu- ja tiedeosaston ja vuonna 1984 kasvatustieteellisen instituutin ja normaalikoulujen osaston johtaja. Traoré nimitettiin Malin urheilu-, taide- ja kulttuuriministeriksi vuonna 1986 ja myöhemmin hänestä tuli opetusministeri.

Maaliskuun 1991 demokratiamielenosoitusten aikana opetusministeri Traoré yritti käydä vuoropuhelua opiskelijajärjestö AEEM:n kanssa. Muutamaa päivää ennen sotilasvallankaappausta opiskelijat hakkasivat Traorén kuoliaaksi, raahasivat hänen ruumiinsa kadulle ja sytyttivät sen tuleen.

## Lähteet
Pikku Orajärvi

**Pikku Orajärvi** on noin 65 aarin laajuinen metsälampi luoteisessa Espoossa. Virallisen kaupunginosajaon mukaan se sijaitsee Nuuksiossa. Nuuksion Pitkäjärvi sijaitsee Pikku Orajärven lounaispuolella. Edellistä lähempänä lounaassa sijaitsee Käkilampi. Idässä on Orajärvi, ja välissä on noin sadan metrin levyinen kannas. Hieman kauempana idässä sijaitsee Urja. Suomen luontokeskus Haltia on puolestaan noin 1,8 kilometriä lounaaseen.

Pikku Orajärveä ympäröivä maasto kohoaa paikka paikoin 100 metriä merenpinnan yläpuolelle. Vesistösuhteiltaan Pikku Orajärvi kuuluu Lakistonjoen valuma-alueeseen, joka on kolmannen jakovaiheen vesistöalue Vantaan päävesistössä.

## Aiheesta muualla
*Paikkatietoalusta: Pikku Orajärvi

## Lähteet